謝曾帥養生訣
作者：郭印
朝代：宋

paragraphs: 人生不盈仞，中有天地機。
哀哉蠢蠢群，沉湎無所知。
六根亂塵境，一念落邪思。
遂令至真宅，棟宇日頹隳。
先生早悟此，寂照通幽微。
真火下騰熖，靈泉上生肥。
巧妙神明出，功深造化馳。
每憐好道人，羅縷爲指迷。
鄙夫尋訪久，膚淺得其皮。
向來發關鍵，一掃雜學卑。
五行識顛倒，八卦知推移。
兔從月窟隱，魚向天池飛。
躍躍心自喜，扶老得吾師。
何以報恩德，晝夜勤行之。